
A bostoni mészárlás - az események a források tükrében

Dolgozatom témája a bostoni mészárlás. Az esetet a legtöbb szakirodalom leírja, de nagyobb terjedelemben Frederic Kidder Boston Massacre c. 1870-es munkáján kívül egyik sem foglalkozik vele. A dolgozat célja ezért egyrészt az volt, hogy teljes egészében rekonstruáljam az eseményeket a kezdetektől a perek végéig, másrészt, hogy a forrásokon keresztül cáfoljam meg azt a tévhitet, hogy a katonák ártatlan bostoni embereket „mészároltak le”.
A gyarmatok szerte kialakuló ellenállási mozgalmat többek között Massachusetts gyarmat egyre romló viszonya váltotta ki az anyaországgal. Ezután küldtek katonákat a gyarmatok határainak védelmére, többek között Bostonba is.
1770. március 5-én a bostoni tömeg a Vámház előtt fizikailag bántalmazott egy csapat katonát. Azok közül valaki kiadta a tűzparancsot, végül öt halott hevert a földön. Az esetet követően a katonákat vád alá helyezték. A kapitányt felmentették, a katonák közül kettőt bűnösnek találtak, őket azonban a gyarmatokon még érvényben lévő benefit of clergy gyakorlata miatt nem ítéltek el.
A vád a katonák esetében kiemelte azok indulatos viselkedését, és hogy a King Streeten összeverődött tömeg védelmi célból hordott magánál fegyvert. A vád tanúi közül senki sem állította azt, hogy olyan tárgyat látott volna az emberek kezében, ami önvédelmi célra használható lett volna. A védelem ezzel szemben kétségbe vonta a vád tanúinak szavahihetőségét. Beszélt egy 12 főből álló tengerész csoportról, akik a verekedést kezdeményezték. A védelem a katonák önvédelmét teljesen jogosnak tartotta.
A “mészárlás” fontos előzménye volt a függetlenségi háborúnak, mivel ez volt az egyik mozgatórugója a későbbi eseményeknek, és a sérelmek között, a Függetlenségi Nyilatkozatban is hivatkoztak rá.



